b'\n_START_ARTICLE_\nRapa\n_START_SECTION_\nIstorija\n_START_PARAGRAPH_\nKaimas \xc4\xafsik\xc5\xabr\xc4\x99s Unguros ir Irkos upelio santakoje. V\xc4\x97lyvaisiai viduram\xc5\xbeiais vietov\xc4\x97je veik\xc4\x97 Darkiemio dvarui priklaus\xc4\x99s Bi\xc4\x8di\xc5\xabn\xc5\xb3 (vok. Bischunen) palivarkas. I\xc5\xa1 Kur\xc5\xa1o klil\xc4\x99s ir kanclerio titul\xc4\x85 turintis Kristofas fon Rapp XVII a. pr. palivarkui suteik\xc4\x97 Angerap\xc4\x97s vard\xc4\x85 (voki\xc5\xa1kas Unguros up\xc4\x97s pavadinimas). Dvarelis dar kur\xc4\xaf laik\xc4\x85 liko fon Rap\xc5\xb3 \xc5\xa1eimos nuosavybe, kol galiausiai, d\xc4\x97l maro ir gaisr\xc5\xb3 pasekmi\xc5\xb3, nusigyveno._NEWLINE_\xc5\xaak\xc4\xaf nusipirko kornetas, o v\xc4\x97liau rotmistras Kristijonas Vilhelmas Lau, kuris j\xc4\xaf s\xc4\x97kmingai reorganizavo| tvenkinyje prad\xc4\x97ti veisti karpiai, \xc4\xafkurta degtin\xc4\x97s varykla ir alaus darykla, i\xc5\xa1kilo naujas pon\xc5\xb3 namas. 1750\xc2\xa0m. \xc5\xa1eimininko pusbrolis hofratas Johanas Jok\xc5\xabbas Hoffmannas per\xc4\x97m\xc4\x97 \xc5\xabkininkavim\xc4\x85, o pastarojo s\xc5\xabnus d\xc4\x97l ne\xc5\xbeinom\xc5\xb3 prie\xc5\xbea\xc5\xa1\xc4\x8di\xc5\xb3 perdav\xc4\x97 dvarel\xc4\xaf Johanui Frydrichui Vilhelmui fon Fahrenheidui (1747\xe2\x80\x931834), kai \xc5\xa1is tapo pilname\xc4\x8diu._NEWLINE_Dvarelis i\xc5\xa1liko palivarku, o pagrindinis dvaras buvo u\xc5\xbe keliolikos kilometr\xc5\xb3 esan\xc4\x8diuose Ma\xc5\xbeuosiuose Bein\xc5\xabnuose, dabar esan\xc4\x8diuose Rusijos Kaliningrado srityje. Farenheid\xc5\xb3 s\xc5\xabnus Frydrich Heinrichas Johanas (1780\xe2\x80\x931849) u\xc5\xbesi\xc4\x97m\xc4\x97 kar\xc5\xa1takrauj\xc5\xb3 \xc5\xbeirg\xc5\xb3 auginimu, \xc5\xa1ioje srityje \xc5\xabkis tapo antruoju pagal reik\xc5\xa1m\xc4\x99 Europoje. Gautos l\xc4\x97\xc5\xa1os buvo panaudotos meno k\xc5\xabrini\xc5\xb3 kolekcionavimui, rinkiniai patalpinti Ma\xc5\xbeuosiuose Beini\xc5\xabnuose, kur i\xc5\xa1m\xc5\xabryti did\xc5\xbeiuliai r\xc5\xabmai._NEWLINE_1795\xc2\xa0m. mir\xc4\x97 senojo J.F.V.Farenheido \xc5\xbemona Johana Frederik\xc4\x97, ji buvo palaidota u\xc5\xbe penki\xc5\xb3 kilometr\xc5\xb3 nuo dvaro r\xc5\xabm\xc5\xb3 i\xc5\xa1kilusioje piramid\xc4\x97s formos koply\xc4\x8dioje. Su pamato i\xc5\xa1matavimais 10,4 X 10,4\xc2\xa0m ir 15,92\xc2\xa0m auk\xc5\xa1\xc4\x8diu statinys tapo i\xc5\xa1skirtiniu objektu visoje apskrityje. Sp\xc4\x97jama, kad tobul\xc5\xb3 form\xc5\xb3 piramid\xc4\x99 projektavo garsus dan\xc5\xb3 skulptorius Bertel Thorvaldsen. 1812\xc2\xa0m. koply\xc4\x8dioje buvo palaidota \xc5\xa1eimininko trimet\xc4\x97 an\xc5\xabk\xc4\x97 Ninet\xc4\x97, v\xc4\x97liau am\xc5\xbeinam poilsiui \xc4\x8dia atgul\xc4\x97 ir kiti \xc5\xa1eimos nariai. Po Antrojo pasaulinio karo piramid\xc4\x97s formos koply\xc4\x8dia tapo traukos objektu turistams. \xc5\xbdinovai tvirtina, kad toje vietoje koncentruojasi energija, ji teigiamai veikia lankytojus._NEWLINE_Farenheit\xc5\xb3 gimin\xc4\x97s istorija baig\xc4\x97si mirus paskutiniam bevaikiui jos atstovui. Tarpukaryje dvaro \xc5\xa1eimininku buvo nuomininkas Fricas Kioslingas. 1938\xc2\xa0m. apskrities centras Darkiemis tapo pervadintas \xc4\xaf Angerapp, o kaimui tada teko Kleinangerapp pavadinimas. Pokaryje atsirado naujas vietovardis\xc2\xa0\xe2\x80\x93 Rapa (pagal sen\xc5\xb3j\xc5\xb3 savinink\xc5\xb3 fon Rapp pavard\xc4\x99).'